২০২০ মে ২৬ ১৮:৩৬:১৫
প্রযোজক-অভিনেতা শহীদ আলমগীরের স্ত্রী সুরাইয়া মিশু করোনা ভাইরাসে আক্রান্ত হওয়ার পর সুস্থ হয়েছেন তার জন্য তাকে কোন হাসপাতালে যেতে হয়নি। ডাক্তারদের পরামর্শে বাসায় থেকে আজ তিনি করোনামুক্ত। আত্মবিশ্বাস থাকলে ঘরে থেকেও করোনা থেকে মুক্তি পাওয়া সম্ভব বলে এনটিভি অনলাইনকে জানিয়েছেন মিশু।
করোনায় আক্রান্তদের পাশে সাধারণত কেউ যেতে চায় না। এতে করে তিনি নিজেও করোনায় আক্রান্ত হতে পারেন। এমন সামাজিক ভয় রয়েছে। স্ত্রীর সেবা কীভাবে করেছেন, জানতে চাইলে শহীদ আলমগীর এনটিভি অনলাইনকে বলেন, ‘আমি এই ১৫ দিন স্বাস্থ্যবিধি মেনে তার সেবা করেছি। হ্যান্ড গ্লাভস, মুখে মাস্ক রেখেছি সব সময়। যতটা সম্ভব দূরত্ব বজায় রেখেছি মিশুর সঙ্গে। ঘর পরিষ্কার রেখেছি, প্রতিদিন স্যাভলন দিয়ে ঘর মুছেছি। মিশু বাথরুম থেকে আসার পর প্রতিবার স্যাভলন দিয়ে তা পরিষ্কার করেছি। আর প্রতিদিন রাতে আমার পরনের কাপড় ও তার কাপড় গরম পানি দিয়ে ধুয়েছি। ২০ মিনিট পরপর আমরা দুজনেই স্যানিটাইজার দিয়ে হাত
জীবাণুমুক্ত করেছি।’
আলমগীর আরো বলেন, ‘করোনায় কেউ আক্রান্ত হলে আশপাশের মানুষ সেটা ভালোভাবে নেয় না। যে কারণে আমরা বিষয়টি এত দিন গোপন রেখেছি। কাউকে বুঝতে দেইনি। আমার ১৫ মাসের মেয়েকে আত্মীয়র বাসায় দিয়ে এসেছিলাম। আমি ধন্যবাদ দিতে চাই ডা. মুশতাক ভাই ও রত্না ভাবিকে। তাঁদের পরামর্শ অনুযায়ী স্ত্রীকে সেবা করে সুস্থ করেছি। আল্লাহর রহমতে স্ত্রী এখন পুরোপুরি সুস্থ। আমরা সুস্থ আছি। সবাই আমাদের জন্য দোয়া করবেন। মনোবল হারাবেন না। করোনায় আক্রান্ত হলেই মৃত্যু, বিষয়টি এমন নয়।’